หลีกหนีความวุ่นวาย เบื่อคนเดินไปมาวุ่นวาย อยากได้ความเป็นส่วนตัว นั่งกิน นอนกิน เน้นบรรยากาศ ... นี่คือเหตุผลที่ผมแวะเวียนมาร้านนี้บ่อยๆ ร้านนี้เข้ามาในซอย เลียบคลองเข้ามา ก่อนที่จะถึงร้านทองพูน (อาหารเวียดนาม) 

ด้านหน้าร้านจะเป็นระเบียงมีโต๊ะจัดวาง ตกแต่งเหมือนจะวินเทจ เดินเข้ามาในร้านก็จะพบตู้แช่เค้ก มีให้เลือกไม่มากนักครับ นอกจากนี้ยังมีเมนูอาหารจานเดียว กับแกล้มอย่างละเล็กละน้อย เครื่องดื่มมีทั้งแบบร้อน/เย็น แบบร้านทั่วไป รวมถึงเครื่องดื่มประเภทแอลกอฮอล์ การสั่งเครื่องดื่มก็ต้องจิ้มนิ้วเลือกผ่านหน้าจอ (เหมือนจะดูดี แต่รู้สึกว่ายุ่งยาก - -') สั่งเสร็จก็หาเดินหาที่นั่งได้ตามใจชอบเลยครับ พนักงานเค้าจะตามหาเองครับ 

ถัดมาจากส่วนออร์เดอร์อาหาร/เครื่องดื่ม ก็จะเป็นอีกมุมนั่งของร้าน ซึ่งทำให้เหมือนกับอยู่ในโลกอีกใบครับ ภายในจัดเป็นสวน มีต้นไม้ปกคลุม บางทีก็ดูเหมือนกับว่าไม่มีการดูแลมานาน แต่ลองมองมุมกลับปรับมุมมอง .... มันอาร์ตดีครับ ^^'  มีหลายมุมให้เลือกนั่ง ถ้าชอบเอนกเขนกกิน นั่งกิน นอนกิน แนะนำเลือกเป็นซุ้มเลยครับ พื้นที่นี่สามารถนอนกลิ้งได้เลยทีเดียว ดูเป็นส่วนตัวดี  

สำหรับอาหารและเครื่องดื่มของที่นี่ผมรู้สึกว่าก็ธรรมดาแบบหาทานได้ตามร้านทั่วไป แต่ชอบที่บรรยากาศมากกว่าครับ
ราคาเครื่องดื่มเย็น/ปั่น ก็ประมาณ 45-65 บาท/แก้ว อาหารจานเดียวก็ประมาณ 60-80 บาท/จาน ร้านปิดเที่ยงคืนครับ 

ปล.1 ช่วงสอบจะมี นศ. มาอ่านหนังสือกันเยอะครับ ขนกันมากองๆ แล้วก็นั่งคุยมากกว่า 
ปล.2 ร้านนั่งเป็นสวนแบบนี้เป็นธรรมดาที่จะต้องมียุงตามมา ถ้าคิดว่าจะนั่งนานๆ แนะนำพกโลชั่นกันยุงเลยครับ 
ปล.3 แต่ที่ไม่ชอบอย่างนึงของร้านนี้ คือ อุปกรณ์ทุกอย่างแบบใช้แล้วทิ้งครับ ทั้งแก้วน้ำ ช้อนเค้ก ส่วนเค้กก็เสิร์ฟมาในกล่องพลาสติกนั่นแหละ ผมว่า ... เสียอรรถรสในการกินครับ  
ปล.4 WiFi แรงเวอร์ ชนิด ฟิ้วส์ ฟึ่บ ฟึ่บ ปิ๊บ ปิ๊บบ !!!       